禮記/哀公問
哀公問於孔子曰：“大禮何如？君子之言禮，何其尊也？”孔子曰：“丘也小人也，不足以知禮。”君曰：“否！吾子言之也。”孔子曰：“丘聞之，民之所由生，禮為大。非禮無以節事天地之神也，非禮無以辨君臣上下長幼之位也，非禮無以別男女父子兄弟之親，昏姻疏數之交也。君子以此之為尊敬然。然後以其所能教百姓，不廢其會節。有成事，然後治其雕鏤文章黼黻以嗣。其順之也。然後言其喪算，備其鼎俎，設其豕臘，修其宗廟，歲時以敬祭祀，以序宗族。即安其居，節醜其衣服，卑其宮室，車不雕幾，器不刻鏤，食不貳味，以與民同利。昔之君子之行禮者如此。”

公曰：“今之君子，胡莫行之也？”孔子曰：“今之君子，好實無厭，淫德不倦。荒怠敖慢，固民是盡，午其眾以伐有道；求得當欲，不以其所。昔之用民者由前，今之用民者由後。今之君子，莫為禮也。”
 
孔子侍坐於哀公，哀公曰：“敢問人道誰為大。”孔子愀然作色而對曰：“君之及此言也，百姓之德也！固臣敢無辭而對？人道，政為大。”公曰：“敢問何謂為政？”孔子對曰：“政者正也。君為正，則百姓從政矣。君之所為，百姓之所從也。君所不為，百姓何從？”公曰：“敢問為政如之何？”孔子對曰：“夫婦別，父子親，君臣嚴。三者正，則庶物從之矣。”公曰：“寡人雖無似也，願聞所以行三言之道，可得聞乎？”孔子對曰：“古之為政，愛人為大。所以治愛人，禮為大。所以治禮，敬為大。敬之至矣，大昏為大。大昏至矣！大昏既至，冕而親迎，親人也。親之也者，親之也。是故，君子興敬為親，舍敬，是遺親也。弗愛不親；弗敬不正。愛與敬，其政之本與？”

公曰：“寡人願有言然。冕而親迎，不已重乎？”孔子愀然作色而對曰：“合二姓之好，以繼先聖之後，以為天地宗廟社稷之主，君何謂已重乎？”公曰：“寡人固！不固，焉得聞此言也。寡人欲問，不得其辭，請少進！”孔子曰：“天地不合，萬物不生。大昏，萬世之嗣也，君何謂已重焉！”孔子遂言曰：“內以治宗廟之禮，足以配天地之神明；出以治直言之禮，足以立上下之敬。物恥，足以振之；國恥，足以興之。為政先禮，禮，其政之本與？”孔子遂言曰：“昔三代明王之政，必敬其妻子也，有道。妻也者，親之主也，敢不敬與？子也者，親之後也，敢不敬與？君子無不敬也，敬身為大。身也者，親之枝也，敢不敬與？不能敬其身，是傷其親；傷其親，是傷其本；傷其本，枝從而亡。三者，百姓之象也。身以及身，子以及子，妃以及妃，君行此三者，則愾乎天下矣，大王之道也。如此，則國家順矣。”

公曰：“敢問何謂敬身？”孔子對曰：“君子過言，則民作辭；過動，則民作則。君子言不過辭，動不過則，百姓不命而敬恭。如是，則能敬其身；能敬其身，則能成其親矣。”公曰：“敢問何謂成親？”孔子對曰：“君子也者，人之成名也。百姓歸之名，謂之君子之子。是使其親為君子也，是為成親之名也已。”孔子遂言曰：“古之為政，愛人為大。不能愛人，不能有其身；不能有其身，不能安土；不能安土，不能樂天； 不能樂天，不能成其身。”

公曰：“敢問何謂成身？”孔子對曰：“不過乎物。”公曰：“敢問君子何貴乎天道也？”孔子對曰：“貴其不已。如日月東西相從而不已也，是天道也；不閉其久，是天道也；無為而物成，是天道也；已成而明，是天道也。”公曰：“寡人憃心，愚冥煩子誌之心也。”孔子蹴然辟席而對曰：“仁人不過乎物，孝子不過乎物。是故，仁人之事親也如事天，事天如事親，是故孝子成身。”公曰：“寡人既聞此言也，無如後罪何！”孔子對曰：“君之及此言也，是臣之福也。”

礼記